UWC จับมือพันธมิตรทุ่มงบ 225 ลบ. ทำโรงไฟฟ้าชีวมวล 9.9 MW
UWC จับมือพันธมิตรทุ่ม 225 ลบ.ทำโรงไฟฟ้าชีวมวลกำลังการผลิต 9.9 MW คาดพร้อมจ่ายไฟในปี 59 เก็งรายได้ปีละ 300 ลบ. เผยกำลังศึกษาการขยายกำลังผลิตไฟฟ้าเฟส 2 อีก 40 MW
2 เม.ย. 2558

บริษัท เอื้อวิทยา จำกัด (มหาชน) หรือ UWC ระบุว่า บริษัทได้ลงทุนสร้างโรงไฟฟ้าชีวมวลโครงการแรกกับบริษัท ไทยนคร พาราวู้ด จำกัด (TNP) ผู้แปรรูปไม้ยางพารารายใหญ่ของไทย ด้วยการร่วมทุนในบริษัท ออสการ์ เซฟ เดอะ เวิลด์ จำกัด ทุนจดทะเบียน 225 ล้านบาท โดย UWC ถือหุ้น 55% และ TNP ถือหุ้น 45%
โดยโรงไฟฟ้าดังกล่าวจะมีกำลังการผลิต 9.9 เมกะวัตต์ในเฟสแรก ซึ่งมีสัญญารับซื้อไฟฟ้าจากการไฟฟ้าส่วนภูมิภาค (กฟภ.) แล้ว คาดว่าจะเริ่มก่อสร้างได้ภายในเดือนเม.ย.และแล้วเสร็จพร้อมจ่ายไฟฟ้าในปี 59 ประเมินรายได้ปีละ 300 ล้านบาท โดยมี EBITDA ที่ราว 58% และ ผลตอบแทนการลงทุนราว 32% น่าจะคืนทุนได้ภายใน 4 ปี
ขณะที่บริษัทศึกษาการขยายกำลังการผลิตไฟฟ้าในเฟสที่ 2 อีก 40 เมกะวัตต์ เพื่อเพิ่มกำลังการผลิตเป็นราว 50 เมกะวัตต์ ในอนาคต